*Projekts*

LATVIJAS REPUBLIKAS MINISTRU KABINETS

2020. gada Noteikumi Nr.

Rīgā (prot. Nr.   .§)

**Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija**

Izdoti saskaņā ar

Vispārējās izglītības likuma 4. panta 17. punktu

un Profesionālās izglītības likuma 7. panta 9. punktu

**I. Vispārīgie jautājumi**

1. Noteikumi nosaka vispārējās izglītības iestāžu un profesionālās izglītības iestāžu (turpmāk – izglītības iestāde) pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamo dokumentāciju.

2. Izglītības iestāde un eksaminācijas centrs veido, uztur un glabā izglītības iestādes pedagoģiskā procesa un profesionālās kvalifikācijas ieguves organizēšanai nepieciešamo obligāto dokumentāciju elektroniski vai papīra veidā atbilstoši normatīvajiem aktiem, kas nosaka dokumentu pārvaldības un datu aizsardzības prasības.

**II. Obligāti nepieciešamā dokumentācija izglītības iestādēs, kas īsteno vispārējās izglītības programmas**

3. Izglītības iestādē, kas īsteno vispārējās izglītības programmu, ir šādi pedagoģiskā procesa organizēšanai nepieciešamie dokumenti (ja attiecināms):

 3.1. izglītojamā personas lieta. Tajā ieraksta izglītojamā vārdu, uzvārdu, personas kodu, izglītojamā deklarētās un faktiskās dzīvesvietas adresi, kā arī ziņas par to, ka izglītojamam, kurš ir sasniedzis 14 gadu vecumu, ir aktivizēts oficiālās elektroniskās adreses konts, izglītības programmas nosaukumu un kodu, vidējās izglītības pakāpē arī izglītojamā apgūstamos mācību priekšmetus (kursus), izglītojamā snieguma vērtējumus mācību priekšmetos (kursos) gadā, valsts pārbaudes darbos un pēcpārbaudījumos, informāciju par izglītojamā uzņemšanu izglītības programmā, pārcelšanu nākamajā klasē (grupā), atstāšanu uz otru gadu tajā pašā klasē, izglītības ieguvi apliecinoša dokumenta izsniegšanu un atskaitīšanu no izglītības programmas apguves. Izglītojamā personas lietā var norādīt izglītojamā snieguma vērtējumus mācību priekšmetos (kursos) semestrī. Izglītojamā personas lieta ir ieraksts Valsts izglītības informācijas sistēmā, kurā tā ir pieejama arī elektroniska dokumenta formā;

 3.2. izglītības iestādes attīstības plāns. Tajā norāda izglītības iestādes attīstības prioritātes, sasniedzamos mērķus, uzdevumus un rezultātus ne mazāk kā trīs gadu periodam, un to saskaņo ar izglītības iestādes dibinātāju;

 3.3. izglītības iestādes darba plāns. Tajā vienam gadam norāda izglītības iestādes sasniedzamos mērķus, uzdevumus un rezultātus;

 3.4. izglītības iestādes metodiskā darba dokumenti, kuru saturu un noformēšanas prasības nosaka izglītības iestādes vadītājs;

 3.5. izglītības iestādes padomes sēžu protokoli;

 3.6. izglītības iestādes pedagoģiskās padomes sēžu protokoli;

 3.7. žurnāls:

 3.7.1. pirmsskolas grupas žurnāls. Tajā norāda izglītības iestādes nosaukumu, izglītības programmas nosaukumu un kodu, pedagogu un izglītojamo vārdus un uzvārdus, izglītojamā kavējumus, plānotos izglītojamam sasniedzamos rezultātus;

 3.7.2. klases žurnāls. Tajā norāda izglītības iestādes nosaukumu, izglītības programmas nosaukumu un kodu, tematus un plānotos izglītojamam sasniedzamos rezultātus mācību priekšmetos (kursos), pedagogu un izglītojamo vārdus un uzvārdus, informāciju par notikušajām mācību un klases stundām, izglītojamā snieguma vērtējumus mācību priekšmetos (kursos), kuri iekļauti attiecīgajā izglītības programmā, gadā, valsts pārbaudes darbos un pēcpārbaudījumos, izglītojamā kavējumus, kā arī informāciju par izglītojamā iepazīstināšanu ar iekšējās kārtības un drošības noteikumiem saskaņā ar normatīvo aktu, kas nosaka kārtību, kādā nodrošināma izglītojamo drošība izglītības iestādēs un to organizētajos pasākumos. Klases žurnālā var norādīt izglītojamā snieguma vērtējumus mācību priekšmetos (kursos) semestrī;

 3.7.3. izglītojamo mācību sasniegumu kopsavilkuma žurnāls. Tajā norāda izglītības iestādes nosaukumu, izglītības programmas nosaukumu un kodu, izglītojamo vārdus un uzvārdus, izglītojamā snieguma vērtējumus mācību priekšmetos (kursos) gadā, valsts pārbaudes darbos un pēcpārbaudījumos, informāciju par izglītojamā uzņemšanu izglītības programmā, pārcelšanu nākamajā klasē, atstāšanu uz otru gadu tajā pašā klasē, izglītības ieguvi apliecinoša dokumenta izsniegšanu un atskaitīšanu no izglītības programmas apguves. Izglītojamo mācību sasniegumu kopsavilkuma žurnālā var norādīt izglītojamā snieguma vērtējumus mācību priekšmetos (kursos) semestrī. Izglītojamo mācību sasniegumu kopsavilkuma žurnāls ir ieraksts Valsts izglītības informācijas sistēmā, kurā tas ir pieejams arī elektroniska dokumenta formā;

 3.7.4. pagarinātās dienas grupas žurnāls. Tajā norāda izglītības iestādes nosaukumu, pedagogu un izglītojamo vārdus un uzvārdus, notikušo nodarbību tematus vai plānotos izglītojamiem sasniedzamos rezultātus un izglītojamā nodarbību apmeklējumu;

 3.7.5. fakultatīvo nodarbību žurnāls. Tajā norāda izglītības iestādes nosaukumu, pedagogu un izglītojamo vārdus un uzvārdus, notikušo nodarbību tematus vai plānotos izglītojamiem sasniedzamos rezultātus un izglītojamā nodarbību apmeklējumu;

 3.7.6. interešu izglītības nodarbību žurnāls. Tajā norāda izglītības iestādes nosaukumu, interešu izglītības programmas nosaukumu, pedagogu un izglītojamo vārdus un uzvārdus, notikušo nodarbību tematus vai plānotos izglītojamiem sasniedzamos rezultātus un izglītojamā nodarbību apmeklējumu;

 3.7.7. individuālā un grupu darba ar izglītojamiem un konsultāciju žurnāls. Tajā norāda izglītības iestādes nosaukumu, pedagogu un izglītojamo vārdus un uzvārdus, notikušo individuālā, grupu darba vai konsultāciju ar izglītojamo tematus un izglītojamā nodarbību apmeklējumu;

 3.7.8. individuālā un grupu atbalsta nodarbību izglītojamiem ar speciālajām vajadzībām žurnāls. Tajā norāda izglītības iestādes nosaukumu, pedagogu un izglītojamo vārdus un uzvārdus, notikušo individuālā vai grupu darba ar izglītojamo tematus, plānotos izglītojamiem sasniedzamos rezultātus un izglītojamā nodarbību apmeklējumu;

 3.8. mācību darba organizācijas plāns (stundu (nodarbību) saraksts) mēnesim izglītības programmas īstenošanai. Tajā norāda izglītības iestādes nosaukumu, izglītības programmas nosaukumu un kodu, katrai klasei katrā dienā paredzētās mācību priekšmetu (kursu) stundas atbilstoši izglītības iestādes īstenotajai izglītības programmai. Vizuāli atšķirīgā veidā norāda ārpus izglītības programmas paredzētās nodarbības, izņemot individuālās nodarbības un individuālās konsultācijas ar izglītojamiem, ko norāda atsevišķi;

 3.9. liecība. Tajā norāda izglītības iestādes nosaukumu, izglītojamā vārdu un uzvārdu, personas kodu, izglītības programmas nosaukumu un kodu, klasi, mācību gadu, plānotos izglītojamam sasniedzamos rezultātus mācību priekšmetā un to apguves līmeni (1.-3.klasē), izglītojamā snieguma vērtējumus mācību priekšmetos (kursos), tostarp pēcpārbaudījumos, īstenoto mācību stundu skaitu katrā mācību priekšmetā (kursā), izglītojamā mācību stundu kavējumus, informāciju par izglītojamam noteiktajiem papildu mācību pasākumiem, pārcelšanu nākamajā klasē, atstāšanu uz otru gadu tajā pašā klasē, kā arī papildu informāciju (par izglītojamā iesaisti mācību procesā, izglītojamā īpašiem sasniegumiem, projektiem, citām aktivitātēm). Liecībā var norādīt izglītojamā snieguma vērtējumus mācību priekšmetos (kursos) semestrī. Šo dokumentu izglītības iestāde izsniedz pēc savas iniciatīvas vai nepilngadīgā izglītojamā likumiskā pārstāvja (turpmāk – vecāks), pilngadīgā izglītojamā vai par ieslodzītā resocializāciju atbildīgās amatpersonas, vai Valsts robežsardzes atbildīgās amatpersonas (turpmāk – atbildīgā amatpersona) pamatota pieprasījuma. Liecība ir ieraksts Valsts izglītības informācijas sistēmā, kurā tā ir pieejama arī elektroniska dokumenta formā;

3.10. izziņa par izglītības programmas daļēju apguvi. Tajā norāda izglītības iestādes nosaukumu, izglītojamā vārdu un uzvārdu, personas kodu, izglītības programmas nosaukumu un kodu, klasi, mācību gadu, plānotos izglītojamam sasniedzamos rezultātus mācību priekšmetā un to apguves līmeni (1.-3.klasē), izglītojamā snieguma vērtējumus mācību priekšmetos (kursos), īstenoto mācību stundu skaitu katrā mācību priekšmetā (kursā). Šo dokumentu izglītības iestāde izsniedz pēc savas iniciatīvas vai nepilngadīgā izglītojamā vecāka, pilngadīgā izglītojamā vai atbildīgās amatpersonas pieprasījuma par laika periodu, par kuru vēl nav izsniegta liecība. Izziņa ir ieraksts Valsts izglītības informācijas sistēmā, kurā tā ir pieejama arī elektroniska dokumenta formā;

 3.11. izglītojamā statusu apliecinošs dokuments – skolēna apliecība, skolēna karte u.tml. Tajā ietver izglītojamā fotoattēlu un norāda izglītības iestādes nosaukumu, izglītojamā vārdu un uzvārdu, personas kodu, klasi, kurā izglītojamais mācās. Izglītības iestāde nosaka šī dokumenta veidu un nodrošina tā izsniegšanu;

 3.12. izglītības iestādes noteikts dokuments informācijas apmaiņai ar nepilngadīgā izglītojamā vecāku, pilngadīgo izglītojamo vai atbildīgo amatpersonu. Par tā saturu un formu ir atbildīga izglītības iestāde;

 3.13. izglītības programmas īstenošanai izmantojamās mācību literatūras –mācību grāmatu un tām pielīdzināto darba burtnīcu – saraksts. To līdz katra attiecīgā mācību gada sākumam saskaņā ar izglītības iestādes pedagoģiskās padomes ieteikumu apstiprina izglītības iestādes vadītājs;

 3.14. citos normatīvajos aktos par izglītības iestādes darbību, izglītību apliecinošo dokumentu izsniegšanu un apriti noteiktie dokumenti.

**III. Obligāti nepieciešamā dokumentācija izglītības iestādēs, kas īsteno profesionālās izglītības programmas,** **un eksaminācijas centru profesionālās kvalifikācijas ieguves organizēšanai**

4  Izglītības iestādē, kas īsteno profesionālās izglītības programmas, pedagoģiskā procesa organizēšanai nepieciešami šo noteikumu 3.3., 3.4., 3.5., 3.6., 3.7.6. un 3.12. apakšpunktos minētie dokumenti, kā arī šādi dokumenti (ja attiecināms):

4.1. izglītojamā personas lieta. Tajā ieraksta izglītojamā vārdu, uzvārdu, personas kodu, izglītojamā deklarētās un faktiskās dzīvesvietas adresi, kā arī ziņas par to, ka izglītojamam, kurš ir sasniedzis 14 gadu vecumu, ir aktivizēts oficiālās elektroniskās adreses konts, izglītības programmas nosaukumu un kodu, izglītojamā apgūstamos mācību priekšmetus (kursus), izglītojamā snieguma vērtējumus mācību priekšmetos (kursos) gadā, valsts pārbaudes darbos, kvalifikācijas eksāmenā informāciju par izglītojamā uzņemšanu izglītības programmā, pārcelšanu nākamajā klasē (grupā), izglītības ieguvi apliecinoša dokumenta izsniegšanu un atskaitīšanu no izglītības programmas apguves, kā arī profesionālās pamatizglītības, arodizglītības un profesionālās vidējās izglītības programmās informāciju par praksi, piešķirto kvalifikāciju (ja attiecināms), pabeigtajiem moduļiem, kursiem. Izglītojamā personas lieta ir ieraksts Valsts izglītības informācijas sistēmā, kurā tā ir pieejama arī elektroniska dokumenta formā;

4.2. izglītības iestādes investīciju un attīstības stratēģija. Tajā norāda izglītības iestādes sasniedzamos mērķus, attīstības redzējumu, rīcības plānu mērķi īstenošanai, nepieciešamos ieguldījumus, komunikācijas stratēģiju ar potenciālajiem izglītojamiem, citām institūcijām un starptautiskā sadarbība ne mazāk kā trīs gadu periodam, un to saskaņo ar izglītības iestādes dibinātāju;

4.3. izglītības iestādes konventa sēžu protokoli, izņemot profesionālās ievirzes izglītības programmās;

4.4. stundu (nodarbību) saraksts pusgadam izglītības programmas īstenošanai. Tajā norāda izglītības iestādes nosaukumu, izglītības programmas nosaukumu un kodu, katrai grupai katrā dienā paredzēto mācību priekšmetu (kursu, moduļu) stundas atbilstoši izglītības iestādes īstenotajai izglītības programmai. Vizuāli atšķirīgā veidā norāda ārpus izglītības programmas paredzētas nodarbības, izņemot individuālās nodarbības un individuālās konsultācijas ar izglītojamiem, ko norāda atsevišķi;

4.5. grupas vai individuālo mācību nodarbību uzskaites žurnāls. Tajā norāda, izglītības iestādes nosaukumu, izglītības programmu, mācību gadu, mācību grupu, kursu (klasi), izglītojamo vārdu, uzvārdu, notikušās mācību nodarbības (mācību stundas) (datums, tēma, stundu skaits, skolotāja (trenera) paraksts vai identifikācija elektroniskajā žurnālā), izglītojamo saņemto vērtējumus, izglītojamo kavējumus, grupas mācību gada gala rezultātus (nodarbība vai mācību priekšmets (modulis), stundu skaits, semestra, gada vai galīgais vērtējums, semestra un eksāmenu sesiju pārbaudījumu vērtējumi, prakses vērtējumi, kavētās stundas);

4.6. drošības instruktāžu žurnāls. Tajā norāda informāciju par notikušām drošības instruktāžām, instruktāžas veidu, datumu, izglītojamo parakstus;

4.7. grupas sekmju izraksts (izņemot profesionālās pilnveides programmas, profesionālās ievirzes sporta izglītības programmas). Tajā norāda izglītības iestādes nosaukumu, izglītības programmas nosaukumu un kodu, izglītojamo vārdus un uzvārdus, izglītojamā sasnieguma vērtējumus mācību priekšmetos (kursos, moduļos) un valsts vai noslēguma pārbaudes darbos, piešķirto profesionālo kvalifikāciju (ja attiecināms), informāciju par uzņemšanu izglītības programmā, pārcelšanu nākamajā kursā, izglītības ieguvi apliecinoša dokumenta nosaukumu, sēriju un numuru; uzņemšanu un atskaitīšanu no izglītības programmas apguves. Grupas sekmju izraksts ir ieraksts Valsts izglītības informācijas sistēmā, kurā tas ir pieejams arī elektroniska dokumenta formā;

4.8. izglītojamā statusu apliecinošs dokuments – apliecība u.tml. (izņemot profesionālās ievirzes izglītības programmās, kurās par izglītojamā statusa apliecinoša dokumenta nepieciešamību lemj izglītības iestādes vadītājs). Tajā ietver izglītojamā fotoattēlu un norāda izglītības iestādes nosaukumu, izglītojamā vārdu un uzvārdu, personas kodu. Izglītības iestāde nosaka šī dokumenta veidu un nodrošina tā izsniegšanu;

4.9. akti par notikušajiem nelaimes gadījumiem ar izglītojamiem izglītības iestādē, tās teritorijā vai dienesta viesnīcā. Tajā norāda izglītības iestādes nosaukumu, atbildīgās personas par darba aizsardzības jautājumiem izglītības iestādē vārdu, uzvārdu un amatu, informāciju par cietušo izglītojamo (vārds, uzvārds, personas kods, dzīvesvietas adrese, izglītības programma, kurss), kā arī informāciju par nelaimes gadījumu (laiks, vieta, apstākļi, cietušā darbība, liecinieki, iegūtā trauma, nelaimes cēloņi) un izglītības iestādes darbību (informācija par cietušā izglītojamā instruktāžu un apmācību, pirmās palīdzības sniegšanu, nelaimes gadījuma izmeklēšanu, izvērtēšanu, secinājumiem ar priekšlikumiem nelaimes gadījuma cēloņu novēršanai). Aktu apstiprina izglītības iestādes vadītājs;

4.10. informācija par sekmēm. Tajā norāda izglītības iestādes nosaukumu, izglītojamā vārdu un uzvārdu, personas kodu, izglītības programmas nosaukumu un kodu, izglītojamā snieguma vērtējumus mācību priekšmetos (kursos), tostarp īstenoto mācību stundu skaitu katrā mācību priekšmetā (kursā), izglītojamā mācību stundu kavējumus. Šo dokumentu izglītības iestāde izsniedz pēc savas iniciatīvas vai nepilngadīgā izglītojamā vecāka vai pilngadīgā izglītojamā vai atbildīgās amatpersona pamatota pieprasījuma, izgūstot to no izglītības iestādes izmantotās mācību vai saziņas platformas;

4.11. citos normatīvajos aktos par izglītības iestādes darbību, izglītojamo prakses organizēšanu, izglītību apliecinošo dokumentu izsniegšanu un apriti noteiktie dokumenti.

5. Eksaminācijas centra profesionālās kvalifikācijas ieguves organizēšanai nepieciešamie dokumenti ir šādi:

5.1. dokumenti, kas eksa­minējamajai personai dod tiesības kārtot centralizēto kvalifikācijas eksāmenu;

5.2. eksaminācijas centra vadītāja rīkojumi par eksaminējamajām personām un šo rīkojumu reģistrācijas žurnāls vai reģistrs. Rīkojumu reģistrācijas žurnālā ieraksta rīkojuma datumu, numuru un īsu satura izklāstu;

5.3. eksaminācijas centra attīstības plāns. Tajā norāda eksaminācijas centra sasniedzamos mērķus, uzdevumus un rezultātus ne mazāk kā trīs gadu periodam un to saskaņo ar dibinātāju;

5.4. eksaminācijas centra darba plāns. Tajā vienam gadam norāda eksaminācijas centra sasniedzamos mērķus, uzdevumus un rezultātus.

5.5. citos normatīvajos aktos par eksaminācijas centru darbību, eksaminācijas procesu un izglītību apliecinošo dokumentu izsniegšanu un apriti noteiktie dokumenti.

**IV. Noslēguma jautājumi**

6. Atzīt par spēku zaudējušiem:

6.1. Ministru kabineta 2005. gada 18. oktobra noteikumus Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” (Latvijas Vēstnesis, 2005, 168. nr.; 2012, 561. nr.; 2014, 357. nr.; 2017, 729. nr.);

6.2. Ministru kabineta 2007. gada 6. marta noteikumus Nr. 165 “Noteikumi par profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamo dokumentāciju” (Latvijas Vēstnesis, 2007, 41. nr.).

7. Šo noteikumu 3.1., 3.7.2., 3.7.3. un 3.9. apakšpunktā minētās tiesības attiecīgajos dokumentos norādīt izglītojamā snieguma vērtējumus mācību priekšmetos (kursos) semestrī piemēro ar 2021./2022. mācību gadu attiecībā uz vispārējās izglītības programmu īstenošanu 2., 5., 8. un 11. klasē un ar 2022./2023. mācību gadu – attiecībā uz vispārējās izglītības programmu īstenošanu 3., 6., 9. un 12. klasē. Līdz minētajiem datumiem attiecīgajos dokumentos par vispārējās izglītības programmu minēto klašu izglītojamiem norāda izglītojamā vērtējumus mācību priekšmetos semestrī atbilstoši normatīvajā aktā par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem un normatīvajā aktā par valsts vispārējās vidējās izglītības standartu, mācību priekšmetu standartiem un izglītības programmu paraugiem, kas bija spēkā līdz 2020. gada 31. augustam, noteiktajam.

8. Šo noteikumu 3.1. un 4.1. apakšpunktā minēto prasību par personas lietas ierakstu Valsts izglītības informācijas sistēmā elektroniska dokumenta formā piemēro ar 2021./2022. mācību gadu.

9. Šo noteikumu 3.7.2. apakšpunktā minēto prasību par plānoto izglītojamā sasniedzamo rezultātu norādīšanu klases žurnālā piemēro:

 9.1. ar 2021./2022. mācību gadu – attiecībā uz izglītības programmu īstenošanu 2., 5., 8. un 11. klasē;

 9.2. ar 2022./2023. mācību gadu – attiecībā uz izglītības programmu īstenošanu 3., 6., 9. un 12. klasē.

10. Šo noteikumu 3.7.3. apakšpunktā minēto prasību par izglītojamo mācību sasniegumu kopsavilkuma žurnāla ierakstu Valsts izglītības informācijas sistēmā elektroniska dokumenta formā piemēro ar 2022./2023. mācību gadu.

11. Šo noteikumu 3.9. un 3.10. apakšpunktā minēto prasību par plānoto izglītojamam sasniedzamo rezultātu mācību priekšmetā un to apguves līmeņa (1.-3. klasē) norādīšanu attiecīgajos dokumentos piemēro ar 2021./2022. mācību gadu attiecībā uz vispārējās izglītības programmu īstenošanu 2. klasē un ar 2022./2023. mācību gadu – attiecībā uz vispārējās izglītības programmu īstenošanu 3. klasē. Līdz minētajiem datumiem attiecīgajos dokumentos par vispārējās izglītības programmu 2. un 3. klases izglītojamiem norāda vērtējumus atbilstoši normatīvajā aktā par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem, kas bija spēkā līdz 2020. gada 31. augustam, noteiktajam.

12. Šo noteikumu 3.9., 3.10. un 4.7. apakšpunktā minēto prasību par attiecīgo dokumentu ierakstiem Valsts izglītības informācijas sistēmā elektronisku dokumentu formā piemēro ar 2021./2022. mācību gadu.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vīza:

Valsts sekretārs J. Volberts